តុលាការ​​​កំពូល​អាមេរិក​ប្រែក្រឡះ​សេចក្តី​សម្រេច​ជា​ប្រវត្តិសាស្ត្រ​​​នៃ​សិទ្ធិ​រំលូត​​កូន​តាម​រដ្ឋធម្មនុញ្ញ
វិទ្យាស្ថាន​ Guttmacher ដែល​ជា​ក្រុម​ស្រាវជ្រាវ​​មួយ​ខាង​​អ្នក​គាំទ្រ​សិទ្ធិ​​ពន្លូត​កូន បាន​ប៉ាន់​​ប្រមាណ​​ថា​​មាន​រដ្ឋ​ចំនួន​២៦ ដែល​ភាគ​ច្រើន​ក្នុង​ភាគ​ខាង​ត្បូង​​និង​ភាគ​​​កណ្តាល​ (Mid-West) ​ប្រទេស​អាមេរិក​​នឹង​ហាម​ប្រាម​ការ​ពន្លូត​កូន​​នៅ​​​ក្រោយ​ការ​​​ប្រែ​ក្រឡះ Roe v. Wade។​
វ៉ាស៊ីនតោន — នៅក្នុងវិធានការមួយដែលគេបានរំពឹងទុកជាយូរមកហើយ តុលាការកំពូលសហរដ្ឋអាមេរិកបានសម្រេចបញ្ចប់សេចក្តីសម្រេចកន្លះសតវត្សរ៍មកហើយរបស់ខ្លួន ដែលបង្កើតសិទ្ធិតាមរដ្ឋធម្មនុញ្ញអនុញ្ញាតឱ្យមានការរំលូតកូន ដោយវិធានការនៅថ្ងៃសុក្រនេះនឹងទុកឱ្យបណ្តារដ្ឋនានារបស់អាមេរិកជាអ្នកសម្រេចរៀងៗខ្លួន ថាតើអនុញ្ញាតឬមិនអនុញ្ញាតឱ្យមានការពន្លូតកូន។ សេចក្តីសម្រេចកាលពីថ្ងៃសុក្រ ទី២៤មិថុនា ឆ្នាំ២០២២ ដោយចៅក្រុមអភិរក្សនិយមភាគច្រើននៃតុលាការកំពូលរបស់អាមេរិក កើតមានឡើងមិនដល់ពីរខែផង ក្រោយពេលមានសេចក្តីព្រាងមុនមួយនៃសេចក្តីសម្រេចនេះត្រូវបានគេលួចទម្លាយបញ្ចេញទៅឱ្យអង្គការព័ត៌មានមួយ ដែលការបែកធ្លាយរឿងនេះ បានបណ្តាលឱ្យមានបាតុកម្មនៅទូទាំងប្រទេសដោយក្រុមសកម្មជនការពារសិទ្ធិរំលូតកូន។ ខណៈដែលវិធានការប្រែក្រឡះដោយតុលាការកំពូលចំពោះសេចក្តីសម្រេចរបស់ខ្លួនកាលពីឆ្នាំ១៩៧៣ក្នុងរឿងក្តី Roe v. Wade និងក្នុងរឿងក្តីដាច់ដោយឡែកមួយទៀតហៅថា Planned Parenthood v. Casey មិនបានដាក់ឱ្យមានការហាមប្រាមការរំលូតកូនក៏ដោយ ក៏ផលប៉ះពាល់ខាងផ្លូវច្បាដប់របស់វានៅទូទាំងប្រទេសមានសឹងតែភ្លាមៗ។ វិទ្យាស្ថាន Guttmacher ដែលជាក្រុមស្រាវជ្រាវមួយខាងអ្នកគាំទ្រសិទ្ធិរំលូតកូន បានប៉ាន់ប្រមាណថាមានរដ្ឋចំនួន២៦ ដែលភាគច្រើនក្នុងភាគខាងត្បូងនិងភាគកណ្តាល (Mid-West) ប្រទេសអាមេរិកនឹងហាមប្រាមការពន្លូតកូននៅក្រោយការប្រែក្រឡះ Roe v. Wade។ ការណ៍នេះអាចបង្ខំស្ត្រីនៅក្នុងរដ្ឋទាំងនោះ ត្រូវឱ្យស្វះស្វែងទៅរកកន្លែងរំលូតកូន ដោយធ្វើដំណើរទៅកាន់រដ្ឋទាំងឡាយណាដែលសិទ្ធិពន្លូតកូនត្រូវបានការពារ។ សេចក្តីសម្រេចរបស់តុលាការកំពូលនេះ មានឡើងនៅក្នុងរឿងក្តីដែលត្រូវគេតាមដានយ៉ាងដិតដល់មួយ មានទាក់ទិននឹងច្បាប់មួយក្នុងរដ្ឋ Mississippi ដែលហាមប្រាមការពន្លូតកូនសឹងតែទាំងអស់ នៅក្រោយសប្តាហ៍ទី១៥នៃការមានផ្ទៃពោះ គឺប៉ុន្មានសប្តាហ៍មុនដំណាក់កាលត្រូវបានកំណត់ដោយរយៈ Roe v. Wade។